**INGATLAN adásvétellel vegyes CSERESZERZŐDÉS**

**és vagyonkezelési szerződés részleges megszüntetéséről szóló szerződés-TERVEZET**

amely létrejött egyrészről

a **Magyar Állam**, képviseletében az állami vagyonról szóló 2007. évi CVI. törvény (Vtv.) 17. § (1) bekezdése e) pontja alapján eljáró **Magyar Nemzeti Vagyonkezelő Zártkörűen működő Részvénytársaság** (rövidített név: MNV Zrt., székhely: 1133 Budapest, Pozsonyi út 56.; cégjegyzékszám: Cg. 01-10-045784; statisztikai számjel: 14077340-6420-114-01; adószám: 14077340-2-44, képviseli: ...), mint MNV Zrt. (a továbbiakban: **MNV Zrt.**)

másrészről

**Pétervására Város Önkormányzata** (székhely:., adószám: törzsszám: bankszámlaszám: statisztikai szám:, képviseli:), mint Önkormányzat (a továbbiakban: **Önkormányzat)**

harmadrészről

a **Heves Megyei Kormányhivatal** (székhelye: 3300 Eger, Kossuth L. út 9., statisztikai számjele: 15789329-8411-31210, adószáma:15789329-2-10, képviseli: dr. Pajtók Gábor kormánymegbízott) – a (továbbiakban:  **Vagyonkezelő** vagy **Kormányhivatal**)

együttesen: „**Szerződő felek**” , külön-külön: **Szerződő fél**” - között, az alulírott helyen és időben, az alábbi feltételek mellett.

1. **Előzmények**

A Heves Megyei Kormányhivatal Pétervására Járási Hivatal és kormányablak kialakítása céljából Pétervására Önkormányzata megvásárolta a Pétervására 108 hrsz.-ú ingatlant. Annak érdekében, hogy a beépítetlen terület és az azon megvalósuló felépítmény tulajdonjoga ne váljon külön, a racionális vagyongazdálkodás, az átlátható tulajdoni viszonyok, valamint az egyértelmű jogi helyzet megteremtése érdekében a Kormányhivatal a Miniszterelnökség útján kezdeményezte, hogy a Pétervására 108 hrsz.-ú ingatlan csere útján állami tulajdonba, a Pétervására 715 hrsz.-ú állami tulajdonú ingatlan pedig az önkormányzat tulajdonába kerüljön. A Heves Megyei Kormányhivatal vagyonkezelői joga a Pétervására 715 hrsz.-ú ingatlan tekintetében megszüntetésre kerülne, és vagyonkezelésbe adás útján a Pétervására 108 hrsz.-ú ingatlan tekintetében vagyonkezelővé válna.

A Vtv. 3. § (1) bekezdése értelmében az állami vagyon felett a Magyar Államot megillető tulajdonosi jogok és kötelezettségek összességét – ha törvény vagy miniszteri rendelet eltérően nem rendelkezik – tulajdonosi joggyakorlóként az MNV Zrt. gyakorolja. A Vtv. 33. (1) bekezdése alapján állami vagyon tulajdonjogának átruházására – ha törvény eltérően nem rendelkezik – kizárólag az MNV Zrt. jogosult. Jelen szerződés (a továbbiakban: **Szerződés**) a Vtv. 35. § (2) bekezdésének a) pontja, a nemzeti vagyonról szóló 2011. évi CXCVI. törvény (Nvt.) 13. § (2) bekezdése, valamint a Magyarország helyi önkormányzatairól szóló 2011. évi CLXXXIX tv. (Mötv.) 108/A. § (1) bekezdés b) pontja alapján kerülhet megkötésre.

**2. A Szerződés tárgyát képező ingatlanok, jogi helyzetük és forgalmi értékük bemutatása**

2.1 A Szerződő felek rögzítik, hogy az ingatlan-nyilvántartás szerint a **Magyar Állam** tulajdonában és a Kormányhivatal vagyonkezelésében áll a Pétervására belterületi, 715 helyrajzi számú, természetben **3250 Pétervására, Rózsa út 1.** szám alatti, „kivett irodaház” megnevezésű 1319 m2 területű ingatlan (továbbiakban: **Ingatlan1**) 1/1 tulajdoni hányada. A Magyar Állam tulajdonjoga 31633/3/1992.06.12. számú határozattal került bejegyzésre.

A Kormányhivatal (Cím: 3300 Eger, Kossuth Lajos utca 9.) vagyonkezelői joga a 34128/2012.02.06 számú határozattal került bejegyzésre.

Az MNV Zrt. és az Önkormányzat az Ingatlan1 forgalmi értékét nettó **5.900.000,-Ft, azaz ötmillió-kilencszázezer forint** értékben állapítják meg.

2.2 Az MNV Zrt. és az Önkormányzat rögzítik, hogy az ingatlan-nyilvántartás szerint az **Önkormányzat** 1/1 kizárólagos tulajdonát képezi a Pétervására belterületi, 108 helyrajzi számú, természetben **3250 Pétervására, Keglevich út 4.** szám alatti, „kivett beépítetlen terület ” megnevezésű 1372 m2 területű ingatlan (továbbiakban: **Ingatlan2**). Az Önkormányzat tulajdonjoga a 39739/2/2015.06.24 számú határozattal került bejegyzésre.

Az MNV Zrt. és az Önkormányzat az Ingatlan2 forgalmi értékét **4.590.550.-Ft + ÁFA, azaz négymillió-ötszázkilencvenezer-ötszázötven forint + ÁFA, azaz bruttó 5.830.000,-Ft, azaz bruttó ötmillió-nyolcszázharmincezer forint** értékben állapítják meg.

2.3. A jelen szerződés 2.1 és 2.2 pontjaiban szereplő forgalmi értékeket a Szerződő felek a jelen Szerződés tárgyát képező ingatlanok ellenértékének tekintik, amelyek az ingatlanok helyi viszonyoknak megfelelő valós forgalmi értékét tükrözik. A forgalmi értékek az Ingatlan1 és Ingatlan2 Szerződő felek által ismert jogi és fizikai állapotát figyelembe véve került Szerződő felek által megállapításra, így azokat Szerződő felek kölcsönösen méltányosnak, értékarányosnak, a valós forgalmi értéket tükrözőnek fogadják el.

**3. A Szerződés tárgya**

3.1. Szerződő felek megállapodnak abban, hogy jelen Szerződés aláírásával egymás között kölcsönösen elcserélik a 2.1. pontban megjelölt Ingatlan1, valamint a 2.2. pontban megjelölt Ingatlant2 tulajdonjogát, azzal, hogy az Önkormányzat köteles megfizetni az MNV Zrt. részére Ingatlan1 és Ingatlan2 forgalmi értéke között fennálló **70.000,- Ft, azaz hetvenezer** forint összegű Csereérték-különbözetet.

3.2. Az Ingatlan1 kizárólagos tulajdonjogát az Önkormányzat szerzi meg, míg az Ingatlan2 kizárólagos tulajdonjogát a Magyar Állam szerzi meg, adásvétellel vegyes csere jogcímén.

**4. A Szerződő Felek nyilatkozatai**

4.1. Az MNV Zrt. nyilatkozik, hogy belföldön nyilvántartásba vett adóalany és az általános forgalmi adóról szóló 2007. évi CXXVII. törvény (a továbbiakban: Áfa törvény) 88. § (1) a) pontja alapján az ingatlan értékesítés tekintetében adókötelessé tételt választott, így az Áfa törvény 86. § (1) j) pontja alapján az Ingatlan1 értékesítése általános forgalmi adó megfizetése melletti értékesítésnek minősül. Az MNV Zrt. nyilatkozik, hogy az általános forgalmi adóról szóló 2007. évi CXXVII. törvény (a továbbiakban: Áfa törvény) 88. § (1) bekezdés a) pontja, alapján a 86. § (1) bekezdés j) és k) pontjában említett termékértékesítésre az általános szabályok szerinti adózást választotta, így az Áfa törvény 142. § (1) bekezdésének e) pontja alapján az Ingatlan1 értékesítésére a fordított adózás szabálya érvényes, mely alapján az Ingatlan1 esetében a nettó Vételárat terhelő Áfa összegét a Vevő köteles bevallani és az adóhatóság felé megfizetni.

4.2. Az Önkormányzat nyilatkozik, hogy belföldön nyilvántartásba vett adóalany és tekintettel arra, hogy az Ingatlan2 építési teleknek minősül, az Áfa törvény 86. § (1) k) pontja értelmében **Ingatlan2 értékesítését általános forgalmi adó fizetési kötelezettség terheli**.

4.3. Szerződő Felek kijelentik, hogy az Áfa törvény 142. § (3) bekezdésében foglalt feltételeknek megfelelnek és egyiküknek sincs olyan, az Áfa törvényben szabályozott jogállása, amely alapján tőlük általános forgalmi adó fizetése ne lenne követelhető.

4.4 Az Önkormányzat kijelenti és igazolja, hogy a jelen Szerződés aláírásának napján köztartozásmentes adózónak minősül és nincs az MNV Zrt.-vel szemben lejárt tartozása.

4.5 Az MNV Zrt. kijelenti és szavatolja, hogy az Ingatlan1 per-, teher- és igénymentes, továbbá szavatol azért, hogy az Önkormányzat tulajdonába kerülő Ingatlan1 tekintetében harmadik személynek nincs olyan joga, amely tulajdonszerzését akadályozza.

4.6 Az Önkormányzat kijelenti és szavatolja, hogy az Ingatlan2 per-, teher- és igénymentes, továbbá szavatol azért, hogy a Magyar Állam tulajdonába kerülő Ingatlan2 tekintetében harmadik személynek nincs olyan joga, amely tulajdonszerzését és birtokba lépését akadályozza vagy korlátozza.

4.7 Szerződő felek rögzítik, hogy az épületek energetikai jellemzőinek tanúsításáról szóló 176/2008. (VI.30.) Korm. rendeletben foglaltak alapján az Ingatlan1 vonatkozásában a HET-00494608 számú energetikai tanúsítványt az MNV ZRT. jelen Szerződés hatálybalépésével egyidejűleg átadja az Önkormányzat részére.

**5.** **Pénzügyi elszámolás**

5.1. Az Önkormányzat a jelen Szerződés hatálybalépésétől számított öt (5) munkanapon belül egy összegben átutalással megfizeti az MNV Zrt. Magyar Államkincstárnál vezetett 10032000-01457522-00000000 számú bankszámlájára az Ingatlan1 és Ingatlan2 forgalmi értéke között fennálló **70.000.- Ft, azaz hetvenezer** forint összegű Csereérték-különbözetet. A különbözet teljesítésének időpontja az előbbi összeg az MNV Zrt. megjelölt bankszámláján történő jóváírásának napja. Az MNV Zrt. az értékkülönbözet megfizetéséről a bankszámláján történő jóváírásának napjával megegyező teljesítési időponttal előlegszámlát állít ki, és küld meg 3 munkanapon belül az Önkormányzat részére.

5.2. Az MNV Zrt. az Ingatlan1 forgalmi értékéről a birtokátruházást követő 2 munkanapon belül végszámlát állít ki és megküldi az Önkormányzat részére. A végszámla összege **5.900.000,-Ft, azaz ötmillió-kilencszázezer forint**, melyben elszámolásra, beszámításra kerül az MNV által megfizetett Csereérték-különbözet Az MNV Zrt. a számlán a teljesítés napjaként a birtokátruházás napját, fizetési határidőként a számla kiállításától számított 5 napot tünteti fel. Az Áfa törvény 169. § n) pontja értelmében a számlának tartalmaznia kell, hogy „fordított adózás”.

5.3. Az Önkormányzat az Ingatlan2 értékét tartalmazó számlát a birtokátruházást követő 2 munkanapon belül kiállítja és megküldi az MNV Zrt. részére. Az Önkormányzat a számlán a teljesítés napjaként a birtokátruházás napját, fizetési határidőként a számla kiállításától számított 5 napot tünteti fel. A számlán kötelező feltüntetni a megrendelés számát: **BMR…….**

5.4 Szerződő felek megállapodnak abban, hogy a jelen Szerződés alapján kiállított számlák kompenzálásra kerülnek, pénzügyi teljesítést nem igényelnek, amelynek tényét az Önkormányzat és az MNV Zrt. köteles feltüntetni az általa kiállított számlán, illetve végszámlán.

**6. A Kormányhivatal Ingatlan1 tekintetében fennálló vagyonkezelői jogának megszüntetése és vagyonkezelési szerződésének részleges megszüntetése**

6.1 Az MNV Zrt. és a Kormányhivatal rögzítik, hogy a fővárosi és megyei kormányhivatalokról, valamint a fővárosi és megyei kormányhivatalok kialakításával és a területi integrációval összefüggő törvénymódosításokról szóló 2010. CXXVI. törvény alapján 2011. január 1. napjával létrejöttek a fővárosi és megyei kormányhivatalok, amelyek a kormány általános hatáskörű területi államigazgatási szervei, önállóan működő és gazdálkodó költségvetési szervek. A már hatályon kívül helyezett, a Nemzeti Foglalkoztatási Szolgálatról szóló 315/2010. (XII. 27.) Korm. rendelet) 10. § (2) bekezdése szerint 2011. január 1-jével Észak-magyarországi Regionális Munkaügyi Központ jogutódja a Heves Megyei Kormányhivatal lett.

MNV Zrt. és a Kormányhivatal rögzítik, hogy a Vagyonkezelő jogelődje, a Heves Megyei Munkaügyi Központ 340115-1997-0100 számon vagyonkezelési szerződést kötött az MNV Zrt. jogelődjével, a Kincstári Vagyoni Igazgatósággal, amelyet azóta többször módosítottak (továbbiakban: Vagyonkezelési Szerződés).

A Kormányhivatal irányító szervén a Miniszterelnökségen keresztül kezdeményezte az Ingatlan1 tekintetében fennálló vagyonkezelői joga megszüntetését, és a Magyar Állam tulajdonszerzését követően az Ingatlan2 vagyonkezelésbe vételét, amellyel a Miniszterelnökség, mint irányító szerv a GF/JSZF/437/3/2016. iktatószámú levelében előzetesen egyetértett.

Az MNV Zrt. és a Kormányhivatal rögzítik, hogy az Ingatlan1 tekintetében a Vagyonkezelési Szerződés külön rendelkezés nélkül részlegesen – az Ingatlan1 tekintetében – jelen Szerződés hatályba lépésével egyidejűleg megszűnik. Egyebekben a Vagyonkezelési Szerződés változatlan tartalommal továbbra is hatályban marad.

MNV Zrt. és a Kormányhivatal az Ingatlan2 tekintetében a Magyar Állam tulajdonszerzését követően külön vagyonkezelési szerződésben rendelkeznek az Ingatlan2 Kormányhivatal részére történő vagyonkezelésbe adásáról.

6.2 Szerződő felek kölcsönösen rögzítik, hogy az Önkormányzat Képviselő-testületének 2016. március 24. napján megtartott ülésén a Képviselő-testület 38/2016. (III.24.) számú határozatában, míg az MNV Zrt. …/2016. (…) számú IFŐIG határozatában a jelen Szerződés szerinti jogügylet létrejöttét jóváhagyta.

6.3 Szerződő felek tudomásul veszik, hogy a tulajdonjognak az ingatlan-nyilvántartásba történő bejegyzésével válnak az Ingatlanok tulajdonosává.

**7. Ingatlan-nyilvántartást érintő rendelkezések**

7.1. Az MNV Zrt. jelen Szerződés aláírásával egyidejűleg külön letéti szerződés alapján az okiratszerkesztő ügyvédnél letétbe helyezi 5 (öt) eredeti példányban azon tartalmú nyilatkozatát, mely szerint feltétlen és visszavonhatatlan hozzájárulását adja ahhoz, hogy a Pétervására belterület 715 helyrajzi számú, természetben 3250Pétervására, Rózsa u. 1. szám alatti, „kivett irodaház” megnevezésű 1319 m2 területű ingatlan 1/1 tulajdoni hányadára vonatkozó tulajdonjoga az ingatlan-nyilvántartásból törlésre kerüljön a Heves Megyei Kormányhivatal vagyonkezelői jogának egyidejű törlése mellett, egyidejűleg az Önkormányzatnak 1/1 arányú tulajdonjogát 1186/100000 tulajdoni hányadban vétel és 98814/100000 tulajdoni hányadban csere jogcímén bejegyezzék.

Az okiratszerkesztő ügyvéd a tulajdonjog bejegyzési engedély 3 (három) eredeti példányát azt követő 5 (öt) munkanapon belül jogosult és köteles az ingatlanügyi hatóság részére benyújtani, hogy a Szerződő felek bármelyike a jelen szerződés 5.1. pontjában meghatározott értékkülönbözet megfizetését követően kiállított igazolás átadásával igazolja, hogy az Önkormányzat eleget tett az értékkülönbözet fizetési kötelezettségnek. Ebben az esetben tulajdonjog bejegyzési engedély 1 (egy) további példányát az okiratszerkesztő ügyvéd egyidejűleg köteles az Önkormányzat részére kiadni azzal, hogy a fennmaradó 1 (egy) példányt a jogügylet iratai között jogosult elhelyezni és őrizni.

Szerződő felek az Inytv. 47/A. § (1) bekezdésének b) pontja alapján közösen kérik az illetékes ingatlanügyi hatóságot, hogy jelen Szerződés alapján a Pétervására belterület 715 helyrajzi számú, természetben **3250 Pétervására, Rózsa u. 1.** szám alatti, „kivett irodaház” megnevezésű 1319 m2 területű ingatlan 1/1 tulajdoni hányada 1186/100000 tulajdoni hányadban vétel és 98814/100000 tulajdoni hányadban csere jogcímen történő bejegyzése vonatkozásában meginduló tulajdonjog bejegyzési eljárást tartsa függőben az MNV Zrt. külön tulajdonjog bejegyzési engedélyének kiadásáig, de legfeljebb a jelen Szerződés illetékes ingatlanügyi hatósághoz történő benyújtásától számított 6 (hat) hónapig.

A fentiekre tekintettel a Heves Megyei Kormányhivatal, mint Vagyonkezelőmár most a jelen Szerződés aláírásával egyidejűleg feltétlen és visszavonhatatlan hozzájárulását adja ahhoz, hogy Magyar Állam tulajdonjogának törlése esetén, azzal egyidejűleg a Pétervására belterület 715 helyrajzi számú, természetben 3250Pétervására, Rózsa u. 1. szám alatti, „kivett irodaház” megnevezésű 1319 m2 területű ingatlan 1/1 tulajdoni hányadára vonatkozó vagyonkezelői joga az ingatlan-nyilvántartásból törlésre kerüljön.

7.2 Az Önkormányzat jelen Szerződés aláírásával egyidejűleg okiratszerkesztő ügyvédnél letétbe helyezi azon tartalmú nyilatkozatát, mely szerint feltétlen és visszavonhatatlan hozzájárulását adja ahhoz, hogy a Pétervására belterület 108 helyrajzi számú, természetben **3250 Pétervására, Keglevich u. 4.** szám alatti, „kivett beépítetlen terület” megnevezésű 1372 m2 területű ingatlanra 1/1 tulajdoni hányadára vonatkozó tulajdonjoga az ingatlan-nyilvántartásból törlésre kerüljön, egyidejűleg az ingatlanra vonatkozó tulajdonjogot a Magyar Állam javára csere jogcímén az ingatlan-nyilvántartásba bejegyezzék annak feltüntetése mellett, hogy az állami vagyonról szóló 2007. évi CVI. törvény 3. § (1) bekezdése alapján a Magyar Államot megillető tulajdonosi jogok és kötelezettségek összességét tulajdonosi joggyakorlóként az MNV Zrt. gyakorolja.

Az okiratszerkesztő ügyvéd a tulajdonjog bejegyzési engedély 3 (három) eredeti példányát azt követő 5 (öt) munkanapon belül jogosult és köteles az ingatlanügyi hatóság részére benyújtani, hogy a Szerződő felek bármelyike a jelen szerződés 5.1. pontjában meghatározott értékkülönbözet megfizetését követően kiállított igazolás átadásával igazolja, hogy az Önkormányzat eleget tett a értékkülönbözet fizetési kötelezettségnek. Ebben az esetben tulajdonjog bejegyzési engedély 1 (egy) további példányát az okiratszerkesztő ügyvéd egyidejűleg köteles az MNV Zrt.részére kiadni azzal, hogy a fennmaradó 1 (egy) példányt a jogügylet iratai között jogosult elhelyezni és őrizni.

Szerződő felek az Inytv. 47/A. § (1) bekezdésének b) pontja alapján közösen kérik az illetékes ingatlanügyi hatóságot, hogy jelen Szerződés alapján a Pétervására belterület 108 helyrajzi számú, természetben **3250 Pétervására, Keglevics u. 4.** szám alatti, „kivett irodaház” megnevezésű 1372 m2 területű ingatlan 1/1 tulajdoni hányada csere jogcímen történő bejegyzése vonatkozásában meginduló tulajdonjog bejegyzési eljárást tartsa függőben az Önkormányzat külön tulajdonjog bejegyzési engedélyének kiadásáig, de legfeljebb a jelen Szerződés illetékes ingatlanügyi hatósághoz történő benyújtásától számított 6 (hat) hónapig.

7.3 Az MNV Zrt. képviselője külön okiraton szerkesztett meghatalmazásban meghatalmazza …, az MNV Zrt. munkavállalóját, hogy Inytv. 32. § (2) bekezdés f) pontja értelmében jelen Szerződés külön lapjait helyette és nevében minden oldalon kézjegyével ellássa.

**8. Birtokátruházás**

8.1 A jelen Szerződés tárgyát képező csereügyletben érintett Ingatlan1 és Ingatlan2 birtokátruházása a jelen Szerződés 5.1. pontjában foglaltak teljesülését követő 5 napon belül történik meg.

8.2 Az Ingatlan1 és Ingatlan2 birtokátruházása azonos napon történik meg.

8.3 Tekintettel arra, hogy az Ingatlan1 a Kormányhivatal birtokában van, ezért Szerződő felek az Ingatlan1 tekintetében háromoldalú birtok-átruházási eljárást folytatnak le.

MNV Zrt. és a Kormányhivatal rögzítik, hogy az Ingatlan2 tekintetében – a Magyar Állam tulajdonszerzését követően - vagyonkezelésbe adásra vonatkozó szerződést fognak kötni. Az Önkormányzat azonban annak érdekében, hogy a Kormányhivatal mihamarabb birtokba vehesse az Ingatlan2-t, vállalja, hogy a Magyar Állam tulajdonjogának ingatlan-nyilvántartásba való bejegyzéséig az Ingatlan2 használatát biztosítja a Kormányhivatalnak.

A Szerződő felek megállapodnak abban, hogy a birtokátruházáskor a közműszolgáltató által kiállított tartozásmentességet bizonyító igazolást kötelesek átadni egymásnak azon ingatlanok vonatkozásában, amelyeknél közüzemi szolgáltatási szerződés van hatályban.

8.4 Az Önkormányzat az Ingatlan1 tekintetében a birtokátruházás napjától, míg az Ingatlan2 tekintetében a Kormányhivatal a 8.3. pont szerinti használat biztosításának napjától kezdve viseli a jelen Szerződés tárgyát képező ingatlanokkal kapcsolatos terheket, illetve kárveszélyt és szedik annak hasznait. A közüzemi jellegű fogyasztásmérő órák szükség szerinti névátírásával kapcsolatos bejelentési kötelezettség, a szolgáltatókkal történő szerződéskötés a tulajdont szerző felet terheli, az ingatlan birtokba vételétől számított 8 napon belül.

**9. Vegyes rendelkezések**

9.1 A jelen Szerződés a Szerződő felek által történő aláírásának napján lép hatályba. Ha a Szerződő felek általi aláírás nem ugyanazon a napon történik, akkor a hatályba lépés időpontja a későbbi aláírás napja.

9.2 A Szerződő felek a jelen Szerződéssel kapcsolatos nyilatkozataikat írásban kötelesek megtenni. A jelen Szerződéssel kapcsolatban bármelyik Szerződő fél által a másik Szerződő félnek adandó értesítés vagy dokumentum a másik Szerződő fél által átvételi igazolással (tértivevény, személyes átvétel) azon megjelölt időpontban, ha faxon küldték, akkor a faxhoz csatolt visszajelzésen feltüntetett sikeres továbbítás időpontjában minősül kézbesítettnek.

**10. Egyebek**

10.1 A Szerződő felek kijelentik, hogy a magyar jog szerint létező és működő jogi személyek, a jelen Szerződés tárgyát képező ingatlanok elidegenítését – a jelen Szerződésben foglaltakon kívül – jogszabályi rendelkezések nem korlátozzák, illetve akadályozzák.

10.2 Felek jelen Szerződés aláírásával felhatalmazzák …………Ügyvédi Irodát (székhely: .; eljáró ügyvéd: ügyvédet), hogy az illetékes ingatlanügyi hatóságnál a jelen Szerződésben meghatározott ingatlanok vonatkozásában teljes körűen, az ügyvédi törvényben előírt jogkörrel eljárjon. Az eljáró ügyvéd a jelen Szerződés hatályba lépését követően haladéktalanul köteles a jelen Szerződés ingatlanügyi hatóság által vezetett ingatlan-nyilvántartásban való benyújtása érdekében eljárni az illetékes ingatlanügyi hatóságnál a tulajdonjog bejegyzés iránti eljárást megindítani, amelyet az ingatlan-nyilvántartási kérelem érkeztetett példányával köteles Vevő részére dokumentáltan igazolni.

10.3 A Szerződő felek kijelentik, hogy a Szerződés összes lényeges eleméről, annak jogi relevanciáiról, így különösen a tulajdonjog ingatlan-nyilvántartási bejegyzéséről, valamint a tulajdonjog átruházás szabályairól a szükséges ügyvédtől teljes körű tájékoztatást kaptak.

10.4 A Szerződő felek kölcsönösen rögzítik, hogy az illetékekről szóló 1990. évi XCIII. törvény (Itv). 5. § (1) bekezdés a) pontjai alapján a Magyar Állam, míg a b) pontja alapján az Önkormányzat az ingatlanok tulajdonjogának megszerzése kapcsán illetékmentességben részesül.

10.5 A Szerződő felek megállapodnak abban, hogy a jelen Szerződés szerkesztésével összefüggésben felmerülő költségek az MNV Zrt.-t terhelik, az igazgatásszolgáltatási díj megfizetése a tulajdont szerző fél kötelezettsége.

10.6 A Szerződő felek képviselői hozzájárulásukat adják ahhoz, hogy a személyes irataikról készülő fénymásolatot eljáró ügyvéd az ügy iratai között elzártan kezelje, őrizze. Szerződő felek kijelentik, hogy a jelen Szerződés aláírásához a szükséges felhatalmazással rendelkeznek.

10.7 A Szerződés megkötéséhez szükséges tulajdoni lap a Takarnet rendszer igénybevételével került beszerzésre. A jelen Szerződés … példányban készült, amelyből a Feleket … példány, okiratszerkesztő ügyvédet … példány illet meg.

10.8 A Szerződő felek megállapodnak abban, hogy a jelen Szerződéssel kapcsolatos esetleges vitáikat elsősorban tárgyalás útján igyekeznek rendezni. Ennek eredménytelensége esetében az általános szabályok szerint illetékes és hatáskörrel rendelkező rendes bírósághoz fordulnak jogorvoslatért.

A Szerződő felek a jelen Szerződést annak átolvasása és értelmezése után, mint akaratukkal mindenben megegyezőt, jóváhagyólag írták alá azzal, hogy a jelen Szerződésben nem szabályozott kérdésekben a Ptk., az Nvt., a Vtv., valamint az egyéb vonatkozó jogszabályok rendelkezései irányadóak.

|  |  |
| --- | --- |
| **Budapest, 2016. ………………..**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Pétervására Város Önkormányzata Önkormányzat**  Képv.: | **Budapest, 2016. …………………..**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Magyar Állam** képviseletében eljáró  **Magyar Nemzeti Vagyonkezelő Zártkörűen működő Részvénytársaság**  Képv.: … |

Eger, 2016. ……………………….

\_\_\_\_\_\_\_\_\_\_\_\_\_\_\_\_\_\_\_\_\_\_

Heves Megyei Kormányhivatal

képviseli: Pajtók Gábor kormánymegbízott

Ellenjegyzem:

………………………………………………..